যে সব রাজপুরুষের দায়িত্ব রাজকোষের সুরক্ষা, তাঁরাই ‘ধন অপহরণে’ প্রবৃত্ত হয়েছেন, এমন প্রমাণ হলে কৌটিল্যের যুগে স্রেফ মাথাটি কেটে নেওয়া হতো ! ‘অর্থশাস্ত্রম্’। ‘চতুর্থ অধিকরণ’। বলা হচ্ছে— ‘খনি-সার-কর্মান্তেভ্যঃ সারং রত্নং বাহপরতঃ শুদ্ধবধঃ’। অর্থাৎ, যদি কোনও রাজকর্মচারী রত্ন-স্বর্ণ-রজত প্রভৃতির খনি থেকে, চন্দন-অগুরু ইত্যাদির কর্মান্ত (কারখানা) থেকে ‘সারবস্তু’ (বহুমূল্য দ্রব্য) বা রত্নরাজি অপহরণ করে, তা হলে তার ‘শুদ্ধবধ’ (প্রাণদণ্ড, তবে যন্ত্রণাবিহীন উপায়ে) দণ্ড হবে! চাণক্য দূরদর্শী হয়েও রাজকর্মচারীর দুর্নীতির অভিযোগ ঘিরে রাজধানী এবং প্রায় দেশ জুড়ে রাজনৈতিক বিবাদ এবং শাসক-বিরোধী ঐক্য-সম্ভাবনার কথা লিখে যাননি !
আপনি আচরি ধর্ম
দুর্নীতি-বিরোধী লড়াইয়ে চোর-পুলিশ খেলতে-খেলতে সিবিআই ঢুকে পড়েছে দিল্লির মুখ্যমন্ত্রীর অন্দরমহলে। পঞ্চাশ কোটি টাকা আত্মসাতের অভিযোগ ছেলেখেলা? মুখ্যমন্ত্রীর অনুমতি চেয়ে তাঁর প্রিন্সিপাল সেক্রেটারির কামরা তল্লাশি তো ঢাকঢোল পিটিয়ে চোর ধরতে যাওয়ারই নামান্তর!
সিবিআইয়ের তরফে এসব যুক্তি না-হয় মেনে নেওয়া যেত, যদি দেশ মধ্যপ্রদেশের ব্যপম কেলেঙ্কারির তদন্তে সিবিআই তৎপরতায় এর ভগ্নাংশও দেখতে পেত। মনে রাখতে হবে, পরোক্ষে প্রায় ৫০ জন মানুষের মৃত্যুর কারণ নাকি যে শিক্ষা-কেলেঙ্কারি, তার অন্যতম প্রধান উৎস মুখ্যমন্ত্রী শিবরাজ সিংহ চৌহানের বাসভবন ও কর্মস্থল বলে অভিযোগ। স্বয়ং মুখ্যমন্ত্রীর ঘনিষ্ঠ আত্মীয়া মুখ্যমন্ত্রীর বাসভবনের টেলিফোন ব্যবহার করে ওই দুর্নীতি-চক্রের জাল বুনেছেন বলে বিরোধীদের দাবি। অথচ চাপের মুখে তদন্তের দায়িত্ব পাওয়া সিবিআই মুখ্যমন্ত্রীর কর্মস্থলে হঠাৎ-তল্লাশি দূরে থাক, জিজ্ঞাসাবাদের জন্যও শিবরাজ সিংহ চৌহান বা তাঁর অভিযুক্ত আত্মীয়স্বজনকে ডাকার সাহস দেখাতে পারেনি ! যদি প্রধানমন্ত্রীর দফতরের কোনও কর্মচারীর বিরুদ্ধে দুর্নীতির অভিযোগ ওঠে (স্বাধীনতা-উত্তর ভারতে একাধিকবার উঠেছে), কেন্দ্রীয় তদন্তকারী সংস্থা কয়েক মিনিটের জন্যও পিএমও বন্ধ করে তল্লাশি চালানোর স্পর্ধা দেখাবে তো?
চালুনি এবং সুচ
সমর্থনের পাশাপাশি সমালোচনার ঝড়ও উঠেছে। সমালোচনা— দুর্নীতির বিরুদ্ধে সিবিআইয়ের ধর্মযুদ্ধের রণাঙ্গনে শিখণ্ডীর মতো সামনে দাঁড়িয়ে মুখ্যমন্ত্রী কেজরীবাল একজন দুর্নীতিগ্রস্ত অফিসারকে আড়াল করছেন। কেজরীবাল সমর্থকেরা বলতেই পারেন, দিল্লির মুখ্যমন্ত্রী একবারের জন্যও তাঁর প্রিন্সিপাল সেক্রেটারিকে ধর্মপুত্র বা সততার পরাকাষ্ঠা বলে দাবি করেননি। একজন নির্বাচিত মুখ্যমন্ত্রীকে নিজের অফিসে ঢুকতে না-দেওয়ার পিছনে রাজনৈতিক উদ্দেশ্য এবং কেন্দ্রের এক শীর্ষমন্ত্রীর দুর্নীতি-গোপনের পরিকল্পনা হিসেবে তুলে ধরেছেন মাত্র।
‘আড়াল করা’ প্রসঙ্গে চালুনি-সুচের পুরনো গল্পটা মনে পড়বেই ! তালিকা বাড়িয়ে লাভ নেই। অতি-সম্প্রতি ব্যাপক দুর্নীতির সব চেয়ে বড় উদাহরণ— ব্যপম প্রসঙ্গই টানা যাক।
২০০৭ সাল থেকে চলছিল লাগামছাড়া দুর্নীতি। কেলেঙ্কারি প্রথম সামনে আসে ২০০৯ সালে। ২০১৩ পর্যন্ত বছর-বছর বেড়ে চলা দুর্নীতির লাগাম টেনে ধরা হয়নি বলে তা উত্তরোত্তর বেড়েছে— ভুক্তভোগীর সংখ্যায় এবং টাকার অঙ্কেও ! মুখ্যমন্ত্রী শিবরাজ সিংহ চৌহান ২০০৯ সালের ১৭ ডিসেম্বর তদন্ত কমিটি গঠন করেন। সেই তদন্ত কমিটির প্রথম বৈঠক হয় প্রায় ১৩ মাস পরে— ২০১১ সালের ২৭ জানুয়ারি ! অবশেষে ওই বছর নভেম্বর মাসে জমা পড়া ‘তৎপর’ তদন্ত কমিটির রিপোর্ট প্রকাশ্যে আসেনি ! এখানেই শেষ নয়, কলেজ স্তরে দুর্নীতির তদন্ত কমিটি গঠিত হয় ২০১১-র ৬ মে। কথা ছিল, এক মাসের মধ্যে রিপোর্ট জমা পড়বে। বাস্তবে জমা পড়ে ২০১৩ সালের ৩ ডিসেম্বর!
আড়াল-শিল্প
আসা যাক প্রভাবশালী ব্যক্তির দুর্নীতি ‘আড়াল করা’ প্রসঙ্গে। শিবরাজ-সরকারের উচ্চশিক্ষা মন্ত্রী লক্ষ্মীকান্ত শর্মার বিরুদ্ধে অভিযোগ ছিল প্রথম থেকেই। তাঁর বিরুদ্ধে এফআইআর হওয়ার ছ’মাস পর্যন্ত কোনও ব্যবস্থাই নেওয়া হয়নি। উপরন্তু রাজ্য বিজেপি
লক্ষ্মীকান্ত-সহ শীর্ষস্থানীয় সাত রাজ্য-নেতার পাশে দাঁড়ায়, যাঁদের নাম চার্জশিটে জ্বলজ্বল করছে। লক্ষ্মীকান্ত শর্মা শেষ পর্যন্ত গ্রেফতার হলেও মুখ্যমন্ত্রীর ব্যক্তিগত সচিব প্রেমচাঁদ প্রসাদকে রাজ্যের ‘সিট’ (হুবহু সারদা-তদন্তের মতো) গ্রেফতারই করেনি। বিজেপি’র সাংসদ, দলের কোষাধ্যক্ষ ও শিক্ষা সেলের প্রধান সুধীর শর্মা, মুখ্যমন্ত্রীর চেয়ারম্যানশিপে চলা এনজিও’র ভাইস চেয়ারম্যান অজয়শঙ্কর কিংবা বর্তমান কেন্দ্রীয় মন্ত্রী নরেন্দ্র সিংহ তোমরের ঘনিষ্ঠ আত্মীয় সুধীর সিংহ ভাদোরিয়ারা অনায়াসে রাজ্যের তদন্তের জাল কেটে বেরিয়ে গিয়েছিলেন।
প্রশ্ন ওঠে, উচ্চ ও কারিগরি শিক্ষামন্ত্রী লক্ষ্মীকান্ত শর্মা যদি গ্রেফতার হন, যে শাখায় দুর্নীতির অঙ্ক ও ভুক্তভোগীর সংখ্যা সব চেয়ে বেশি, সেই ‘প্রিমেডিক্যাল টেস্ট’ যাঁর দফতরের দায়িত্ব, সেই ভদ্রলোক কী করে সিবিআই তদন্তের আওতার বাইরেই থেকে গেলেন?
ভদ্রলোকের নাম শিবরাজ সিংহ চৌহান। মুখ্যমন্ত্রী থাকার পাশাপাশি যিনি নিজেই ২০০৮ সালের ডিসেম্বর থেকে ২০১২-র মার্চ পর্যন্ত স্বাস্থ্যশিক্ষা (মেডিক্যাল এডুকেশন) মন্ত্রীও ছিলেন ! সেই কারণেই কি যে মামলায় দলীয় নেতা সমেত ১,৮৮৭ জন অভিযুক্ত, ফেরার অভিযুক্তের সংখ্যাই ৮০০ ছাড়িয়েছে, সেই ব্যপম কেলেঙ্কারিকে দেশের স্বরাষ্ট্রমন্ত্রী রাজনাথ সিংহ ‘কোনও বিষয়ই নয়’ বলেন আর দেশের আইনমন্ত্রী সদানন্দ গৌড়াকে বলতে হয়—‘তুচ্ছ বিষয়’?
‘আড়াল করা’র অভিযোগে কারা যেন গলা ফাটাচ্ছেন?
ইদানীং ভারতীয় রাজনীতির দস্তুর হলেও এক অন্যায় দিয়ে অন্য অন্যায়কে যুক্তিযুক্ত প্রমাণ করার চেষ্টাটাই সব চেয়ে বড় অন্যায়। দেশের প্রধানমন্ত্রীর ‘মিমিক্রি’র মতোই তাঁর সম্পর্কে নিম্নরুচির শব্দ প্রয়োগ শিক্ষা বা সুস্থ রুচির পরিচয় দেয় না। কেজরীবালের সমর্থকেরা বিষয়টিকে সমর্থন করেও এই ‘বিলো-দ্য-বেল্ট’ আক্রমণের নিন্দা করতে পারতেন।

না-হলে যে শম্ভু মিত্রের ‘চাঁদ বণিকের পালা’র ভুলু সর্দারের মতো শেষে আফসোস করতে হয়— ‘আঃ! দেশটায় কোনও নেতা নাই’।